হৃৎপিন্ডের ক্রিয়া বন্ধ হলে দেহের মৃত্যু ঘটে। সুশিক্ষা না পেলে তেমনি মৃত্যু ঘটে মানবতা ও ঈমানের। অশিক্ষিত ও কুশিক্ষিত সে ব্যক্তিটি তখন শুধু দেহ নিয়ে বাঁচে। এবং দেহকে মোটাতাজা করে ও দিবারাত্র কাজে লাগায় পশুর ন্যায় জৈবীক তাড়না মেটাতে। পবিত্র কোরআনে মহান আল্লাহতায়ালা এদেরকে শুধু পশু নয়, পশুর চেয়েও নিকৃষ্টতর বলেছেন। আরো বলেছেন, এরা চোখ থাকলেও দেখে না, কান থাকলেও শুনে না এবং মগজ থাকলেও ভাবে না। বলা হয়েছে, এরাই হলো সর্বনিকৃষ্ট জীব। এসব মনুষ্য জীবেরা বন্য পশুর চেয়েও যে কতটা বর্বর ও হিংস্রতর হতে পারে -ইতিহাসে সে প্রমাণ প্রচুর। দুটি বিশ্বযুদ্ধে এরাই সাড়ে সাত কোটি মানুষকে হত্যা করেছে। ধ্বংস করেছ হাজার হাজার নগর-বন্দর, লক্ষ লক্ষ ঘরাড়ি এবং অসংখ্য কলকারখানা, রাস্তাঘাট ও দোকানপাট। দু’টি শহরের উপর নিক্ষেপ করেছে পারমানবিক বোমা। মানবরূপী এমন জীবদের হাতে কোন দেশ অধিকৃত হলে সেদেশ রেকর্ড গড়ে দুর্বৃ্‌ত্তি, সন্ত্রাস, ডাকাতি, হত্যা, গণহত্যা, অশ্লীলতা, ধর্ষণ ও বর্বর স্বৈরাচারে। পৃথিবীর নানা দেশে এরূপ জীবদের হাতেই পুঁজিবাদ, সাম্রাজ্যবাদ, উপনিবেশবাদ, বর্ণবাদ, ফ্যাসিবাদ, স্বৈরতন্ত্র, জাতিয়তাবাদ ও কম্যুনিজমের ন্যায় নানারূপ হিংস্র মতবাদের প্রতিষ্ঠা ও বীভৎস নাশকতা ঘটেছে। আজও আফগানিস্তান, ইরাক, সিরিয়া, ফিলিস্তিন, ইয়েমেন, কাশ্মির ও আরাকানে যেরূপ ধ্বংসযজ্ঞ ও গণহত্যা চলছে, সেটি কোন বন্যপশু, সুনামী, ভূমিকম্প ও রোগ-জীবাণুর কারণে নয়। ডোনাল্ড ট্রাম্প, পুটিন, বাশার আল আসাদ, জেনারেল সিসি, নরেন্দ্র মোদী, ও অঙ সাঙ সুকির ন্যায় মানবরূপী যে অসংখ্য দানবগণ দেশে দেশে অধিকৃতি জমিয়েছে –এরূপ বীভৎস নাশকতার নায়ক তো তারাই। তাদের কারণে সন্ত্রাস আজ আর স্রেফ খুনি ও ডাকাতদের পেশা নয়; সেটি বরং এসব দানব-অধিকৃত রাষ্ট্রের রাষ্ট্রীয় নীতি। ফলে সন্ত্রাস এখন ভয়ানক আন্তর্জাতিক যুদ্ধের রূপ নিয়েছে। তাদের সন্ত্রাসটি তাদের বিরুদ্ধেও যারা ইসলামের প্রতিষ্ঠা নিয়ে ময়দানে নামে; এবং সেটি বিশ্বের যে কোন প্রান্তে।